S-172/2018

Mál þetta, sem var dómtekið 6. júní 2018, höfðaði lögreglustjórinn á höfuðborgarsvæðinu með ákæru 27. mars 2018 á hendur J-kk-þgf N-kk-þgf H-kk-þgf, kt. 000000-0000, [...], Hafnarfirði: ,,fyrir eftirtalin fíkniefna- og umferðarlagabrot á árinu 2017:

I.

Umferðarlagabrot með því að hafa, föstudaginn 2. júní, ekið bifreiðinni [...] sviptur ökuréttindum og óhæfur um að stjórna henni örugglega vegna áhrifa ávana- og fíkniefna (í blóði mældist 105 ng/ml af amfetamíni og 11 ng/ml af tetrahýdrókannabínóli, einnig mældist amfetamín og tetrahýdrókannabínólsýra í þvagi) suður Reykjanesbraut í Garðabæ, til móts við Ikea, uns aksturinn var stöðvaður skömmu síðar.

Telst þessi háttsemi varða við 1. mgr., sbr. 2. mgr., 45. gr. a. og 1. mgr. 48. gr., allt sbr. 100. gr., umferðarlaga nr. 50/1987.

II.

Umferðarlagabrot með því að hafa, mánudaginn 3. júlí, ekið bifreiðinni [...] án gildra ökuréttinda og óhæfur um að stjórna henni örugglega vegna áhrifa ávana- og fíkniefna (í blóði mældist 140 ng/ml af MDMA og 37 ng/ml af tetrahýdrókannabínóli, einnig mældist MDMA og tetrahýdrókannabínólsýra í þvagi) á Drottningarbraut á Akureyri, við Hafnarstræti, uns aksturinn var stöðvaður skömmu síðar.

Telst þessi háttsemi varða við 1. mgr., sbr. 2. mgr., 45. gr. a. og 1. mgr. 48. gr., allt sbr. 100. gr., umferðarlaga nr. 50/1987.

III.

Umferðarlagabrot með því að hafa, aðfaranótt sunnudagsins 13. ágúst, ekið bifreiðinni [...] án gildra ökuréttinda og óhæfur um að stjórna henni örugglega vegna áhrifa ávana- og fíkniefna (í blóði mældist 4,6 ng/ml af tetrahýdrókannabíonóli, einnig mældist tetrahýdrókannabínólsýra í þvagi) og undir áhrifum áfengis (vínandamagn í blóði mældist 1,70 ‰) vestur Barðastrandarveg uns aksturinna var stöðvaður skömmu síðar við gatnamót að Bíldudalsvegi.

Telst þessi háttsemi varða við 1. mgr., sbr. 3. mgr., 45. gr., 1. mgr., sbr. 2. mgr., 45. gr. a. og 1. mgr. 48. gr., allt sbr. 100. gr., umferðarlaga nr. 50/1987.

IV

1. Umferðarlagabrot með því að hafa, laugardaginn 30. desember, ekið bifreiðinni NT-423 sviptur ökuréttindum og óhæfur um að stjórna henni örugglega vegna áhrifa ávana- og fíkniefna (í blóði mældist 4900 ng/ml af MDMA og 6,8 ng/ml af tetrahýdrókannabínóli) á bifreiðina [...] við gatnamót Fellsmúla og Háaleitisbrautar í Reykjavík, ekið á brott án þess að nema staðar við umferðaróhappið, ekið vestur Háaleitisbraut og austur Skipholt uns aksturinn var stöðvaður af lögreglu þar sem ákærði ók bifreiðinni suður Nóatún.

2. Fíkniefnalagabrot með því að hafa, á þeim tíma sem frá er greint í 1. tl., haft í vörslum sínum 0,82 g af ecstasy sem fannst við leit lögreglu á ákærða í úlpu hans.

Telst háttsemi ákærða í 1. tl. varða við 1. mgr. 10. gr., 1. mgr., sbr. 2. mgr., 45. gr. a. og 1. mgr. 48. gr., allt sbr. 100. gr., umferðarlaga nr. 50/1987 og í 2. tl. varða við 2., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar.

Þess er einnig krafist að ákærði verði dæmdur til sviptingar ökuréttar, skv. 101. gr. og 102. gr. umferðarlaga nr. 50/1987, sbr. 25. gr. laga nr. 44/1993 og 18. gr. laga nr. 66/2006.

Þess er einnig krafist að gerð verði upptæk framangreind 0,82 g af ecstasy, sbr. ákærulið IV-2, samkvæmt heimild í 6. mgr. 5. gr. laga nr. 65/1974, sbr. 2. mgr. 14. gr. reglugerðar nr. 233/2001.“

Við fyrirtöku málsins 6. júní 2018 kom ákærði fyrir dóm og játaði sök. Í ljósi játningar ákærða var farið með málið samkvæmt 164. gr. laga nr. 88/2008 um meðferð sakamála. Var málið því tekið til dóms án frekari sönnunarfærslu eftir að sækjanda og ákærða hafði verið gefinn kostur á að tjá sig um lagaatriði máls og ákvörðun viðurlaga.

Ákærði hefur skýlaust játað sök í málinu. Að mati dómsins samrýmist játning hans framkomnum gögnum. Brot ákærða teljast því sönnuð og eru réttilega heimfærð til refsiákvæða í ákæru.

Ákærði er fæddur í febrúar 1996. Við úrlausn þessa máls hefur áhrif að með dómi Héraðsdóms Reykjaness 10. september 2015 var ákærði dæmdur til að greiða 199.000 krónur í sekt og sæta sviptingu ökuréttar í eitt ár frá 29. september 2015 meðal annars fyrir brot gegn 1. sbr. 2. mgr. 45. gr. a. umferðarlaga. Með dómi Héraðsdóms Vestfjarða 16. nóvember sama ár var ákærði dæmdur til að greiða 525.000 króna sekt og sæta sviptingu ökuréttar í átján mánuði frá 9. desember 2015 meðal annars fyrir brot gegn 1. sbr. 2. mgr. 45. gr. a. umferðarlaga. Brot þau sem ákærði var dæmdur fyrir með síðarnefnda dómnum voru öll framin fyrir uppkvaðningu dóms frá 10. september 2015. Ákærði gekkst undir sektargerð lögreglustjóra 21. ágúst 2017 þess efnis að ákærði samþykkti að greiða 230.000 krónur í sekt og sæta sviptingu ökuréttar í 24 mánuði frá 27. júní 2017 að telja fyrir brot gegn 1. sbr. 2. mgr. 45. gr. a. umferðarlaga.

Brot þau sem ákærði hefur verið sakfelldur fyrir í máli þessu samkvæmt ákæruliðum I, II og III voru framin fyrir undirritun áðurnefndrar sektargerðar og verður refsing hans því eftir því sem við á ákvörðuð samkvæmt 78. gr. almennra hegningarlaga nr. 19/1940. Brot það sem ákærði hefur verið sakfelldur fyrir samkvæmt 1. tölulið ákæruliðar IV telst önnur ítrekun hans gegn ákvæði 45. gr. a. umferðarlaga.

Að framangreindum brotaferli og brotum ákærða virtum þykir refsing ákærða hæfilega ákveðin fangelsi í sextíu daga en fresta skal fullnustu þrjátíu daga af refsingunni og falli sá hluti hennar niður að liðnum tveimur árum frá birtingu dóms þessa, haldi ákærði almennt skilorð 57. gr. almennra hegningarlaga nr. 19/1940.

Samkvæmt því og að broti ákærða virtu verður ákærði, svo sem krafist er í ákæru og með vísan til 101. gr. og 102. gr. umferðarlaga nr. 50/1987, sviptur ökurétti ævilangt frá birtingu dóms þessa að telja.

Með vísan til kröfugerðar ákæruvaldsins, gagna málsins og tilgreindra lagaákvæða í ákæru verða gerð upptæk þau 0,82 g af ecstasy sem ákærði var með í vörslum sínum 30. desember 2017.

Með vísan til sakfellingar ákærða, sbr. 1. mgr. 235. gr. laga nr. 88/2008 um meðferð sakamála, verður ákærða gert að greiða sakarkostnað málsins sem samkvæmt framlögðu yfirliti sækjanda og með stoð í öðrum gögnum málsins nemur samtals 554.758 krónum.

M-kvk-nf H-kvk-nf H-kvk-nf, aðstoðarmaður dómara, kveður upp dóm þennan.

D Ó M S O R Ð:

Ákærði, J-kk-nf N-kk-nf H-kk-nf, sæti fangelsi í sextíu daga. Fresta skal fullnustu þrjátíu daga refsingarinnar og falli sá hluti hennar niður að liðnum tveimur árum frá birtingu dóms þessa, haldi ákærði almennt skilorð 57. gr. almennra hegningarlaga nr. 19/1940.

Ákærði er sviptur ökurétti ævilangt.

Ákærði sæti upptöku á 0,82 g af ecstasy.

Ákærði greiði 554.758 krónur í sakarkostnað.

M-kvk-nf H-kvk-nf H-kvk-nf

if !supportLineBreakNewLine